**Pārskats par Ķekavas novada bāriņtiesas darbu 2020.gadā.**

Ķekavas novada bāriņtiesas (turpmāk – bāriņtiesa) darbs ir saistīts ar bērnu un ģimeņu jautājumu risināšanu. Bāriņtiesa ir domes izveidota aizbildnības un aizgādnības iestāde, kas, pamatojas uz normatīvajiem aktiem un publisko tiesību principiem, savā darbībā un pašvaldības administratīvajā teritorijā prioritāri nodrošina bērna vai aizgādnībā esošās personas tiesību un tiesisko interešu aizstāvību.

2020.gads ir bijis ļoti sarežģits, saistībā ar COVID-19 izplatību valstī, noteikto ierobežojumu ievērošanu un darba organizēšanu bāriņtiesā.

Mūsu darbā ir jāievēro likuma prasības, kā arī jāspēj saglabāt cieņpilnas attiecības un jāapzinās, ka ar bāriņtiesas pieņemtajiem lēmumiem tiek ietekmētas citu cilvēku un bērnu dzīves. Bāriņtiesa lietas izskata bāriņtiesas sēdēs un lēmumus pieņem koleģiāli.

Bāriņtiesā strādā:

1) bāriņtiesas priekšsēdētāja Sarma Trumpekoja,

2) priekšsēdētājas vietnieks Gints Krauja (bija prombūtnē, cits bāriņtiesas loceklis šajā laikā viņu aizvietoja),

3) bāriņtiesas locekle Mārīte Matīsa,

4) bāriņtiesas locekle Elita Ezerniece,

5) bāriņtiesas locekle Nataša Osmanova,

6) bāriņtiesas locekle Agnese Svilpe

7) bāriņtiesas priekšsēdētājas palīgs Benita Kalviņa,

8) bāriņtiesas sekretāre Inga Lasteniece-Kikuča (prombūtnē no 2020.gada augusta),

9) bāriņtiesas sekretāre Liesma Kondratjeva (I.Lastenieces-Kikučas prombūtnes laikā, no 2020.gada septembra viņu aizvieto).

Bāriņtiesas darbinieki sagatavo lietas izskatīšanai bāriņtiesas sēdēs. Bāriņtiesas darbinieki veic ārpusģimenes aprūpē esošo bērnu dzīves apstākļu pārbaudes un mantisko un personisko tiesību ievērošanas uzraudzību un veic citus pienākumus, saskaņā ar apstiprināto amata aprakstu. Bāriņtiesa veica arī 428 notariālos apliecinājumus Ķekavas novadā deklarētiem iedzīvotājiem: Ķekavā, Baložos (līdz tur darbu uzsāka zvērināts notārs Vitālijs Bogdāns) un Daugmalē.

2019. gadā bāriņtiesa pieņēmusi 109 lēmumus, bet 2020.gadā 123 lēmumus, tai skaitā no šiem 3 ir bijuši vienpersoniski lēmumu, lai glābtu bērna dzīvību un veselību, bērns tika izņemts no ģimenes un nogādāts drošos apstākļos.

Ikdienas darbības nodrošināšanai 2020. gadā nosūtīti 1142 dokumenti un saņemti 326 fizisku un juridisku personu iesniegumi, kā arī 1408 ienākošie dokumenti.

2019. gadā ierosinātas 66 jaunas lietas, bet 2020.gadā **69** jaunas lietas.

2020. gada 31. decembrī bāriņtiesā aktīvas bija **219** lietas. Pārskata gadā bāriņtiesas darbinieki piedalījušies tiesas sēdēs gan rajona tiesās, gan Apgabaltiesās. Bāriņtiesa tiesas procesos bijusi gan prasītājs, gan tiesas pieaicināta iestāde, viedokļa un atzinuma sniegšanai. Bāriņtiesa piedalījusies lietās par saskarsmes tiesību noteikšanu, aizgādības tiesību atņemšanu, nepilngadīgu un aizgādnībā esošu personu mantas pārvaldīšanas lietās, adopcijas apstiprināšanas lietās un citās. Tāpat bērnu intereses pārstāvētas kriminālprocesos un pirmstiesas izmeklēšanas laikā Valsts policijā, kā arī prokuratūrā.

Bāriņtiesai konsultāciju sniegšanas rezultātā bieži ir izdevies atrisināt iedzīvotājiem svarīgus jautājumus, neierosinot lietu izskatīšanu bāriņtiesas sēdēs. 2020.gadā palielinājies vecāku laulības šķiršanu lietu skaits, kur ģimenē aug bērni, un šajos gadījumos tiesa lūdz sniegt bāriņtiesas atzinumus.

2020.gadā bāriņtiesa ir pieņēmusi **15 atzinumus.**

Bāriņtiesa arvien biežāk saņemt tiesas nolēmumus par pagaidu aizsardzību pret vardarbību, kur nepieciešams iesaistīties mums konkrēto darbību veikšanai. Bāriņtiesa kompetencē ir arī starptautiskās lietas, kur viena vecāka dzīvesvieta ir Ķekavas novadā, bet otrs vecāks dzīvo ārvalstīs, kur galīgo nolēmumu pieņem tiesa.

Bāriņtiesa darbojas Latvijas Bāriņtiesu darbinieku asociācijā, lai sekmētu bāriņtiesu darbinieku profesionālo izaugsmi, apspriestu normatīvo aktu projektus, izstrādātu priekšlikumus normatīvo aktu grozījumiem un risinātu citus bāriņtiesu kompetencē esošus jautājumus. Bāriņtiesa līdz šim bieži dalījās pieredzē ar labās prakses piemēriem ar kolēģiem citās bāriņtiesās, bet 2020.gadā, saistībā ar COVID-19 izplatību valstī, semināri pieredzes apmaiņā ir bijuši tikai 2.

2020.gadā bāriņtiesa ir vairākkārt informējusi Sociālo dienestu, policiju un citas institūcijas par 30 ģimenēm, kurās aug 35 bērni, kurās nepieciešama palīdzība.

2020.gadā 7 personām **pārtrauktas aizgādības tiesības**, savukārt par 3 personām bāriņtiesa pieņēmusi pozitīvus lēmumus, personām tika atjaunotas pārtrauktās aizgādības tiesības.

• **Ārpusģimenes aprūpe** gadījumos, kad bērns ir palicis bez vecāku gādības (bērna vecāki miruši, ilgstošas slimības dēļ lūguši nodrošināt bērnam ārpusģimenes aprūpi, vecākiem pārtrauktas vai atņemtas aizgādības tiesības), bāriņtiesa lemj par ārpusģimenes aprūpes veida piemērošanu bērnam - aizbildnību, ievietošanu audžuģimenē vai ilgstošas sociālās aprūpes un sociālās rehabilitācijas institūcijā.

2018. gadā ārpusģimenes aprūpē bija 50 bērni, no kuriem 6 - audžuģimenēs, 42 - aizbildņu ģimenēs, 2 - ilgstošas sociālās aprūpes un sociālās rehabilitācijas institūcijās.

2019. gadā ārpusģimenes aprūpē bija 52 bērni, no kuriem 7 - audžuģimenēs, 43 - aizbildņu ģimenēs, 2 - ilgstošas sociālās aprūpes un sociālās rehabilitācijas institūcijās.

2020.gadā ārpusģimenes aprūpē bija 52 bērni, no kuriem 2 - audžuģimenēs, 49 - aizbildņu ģimenēs, 1 - ilgstošas sociālās aprūpes un sociālās rehabilitācijas institūcijās.

• **Par aizbildņiem** visbiežāk tiek iecelti bērna radinieki vai bērnam emocionāli tuvi cilvēki. 2020.gadā beigās bāriņtiesas pāraudzībā ir 33 aizbildņi, bet 2020.gadā 8 personas ieceltas par bērna aizbildņiem.

Šobrīd Ķekavas novadā ir 7 **audžuģimenes** un 1 viesģimene.

• **Adopcijas lietas.**

Mēs esam gandarīti par ģimenēm, kas izsaka vēlmi kļūt par adoptētājiem. 2020. gadā Bāriņtiesa par adoptētājiem atzinusi 10 personas.

• **Atzinumu sniegšana tiesai**

Atzinumu sniegšana pēc tiesas pieprasījuma lietās par atsevišķas aizgādības noteikšanu vienam no vecākiem, bērna dzīvesvietas un saskarsmes tiesību noteikšanu ir komplicēts darbs. Šo lietu sakarā par bāriņtiesas darbību arī nereti tiek saņemtas sūdzības citās institūcijās, jo parasti šajās lietās kāda no iesaistītajām pusēm nav apmierināta ar bāriņtiesas lēmumu (atzinumu tiesai).

2017. gadā bāriņtiesa šajās lietās sniegusi 9 atzinumus;

2018. gadā 16 atzinumus;

2019. gadā 11 atzinumus;

2020. gadā 20 atzinumus.

• **Nepilngadīgo mantu lietu pārraudzība**

Nepilngadīgiem bērniem var piederēt manta, ko dāvinājuši vai atstājuši mantojumā vecāki, vecvecāki vai citi radinieki. Saskaņā ar Civillikuma normām, vecāki bērnu vārdā bez bāriņtiesas atļaujas nevar mantojumu un/vai dāvinājumu pieņemt vai atraidīt, kā arī rīkoties ar bērna mantu. Bāriņtiesa veic bērna mantisko tiesību ievērošanu, katru gadu pieprasot no bērna vecāka vai aizbildņa norēķinu par bērna mantas pārvaldību, pārbauda norēķina pareizību, veic bērnam piederošā nekustamā īpašuma apskati. Pārskata gadā pieņemti vairāki lēmumi par atļauju iegūt īpašumu nepilngadīgajam bērnam, pieņemt bērnam pienākošos mantojumu un rīkoties ar mantu.

• **Aizgādnības lietu** **pārraudzība**

Aizgādnībā esošie cilvēki ir pilngadīgas personas ar ierobežotu rīcībspēju. Bāriņtiesa piedalās lietas izskatīšanā tiesā, iesniedzot pierādījumus, kuriem ir nozīme lietā par rīcībspējas ierobežošanu. Pēc sprieduma par rīcībspējas ierobežojuma noteikšanu stāšanās likumīgā spēkā, bāriņtiesa pieņem lēmumu par aizgādņa iecelšanu.

2020.gada 31.decembrī aktīvas ir 27 lietas par aizgādņa iecelšanu personai ar ierobežotu rīcībspēju.

• Citas lietas Bāriņtiesa pieņēmusi lēmumus arī citos gadījumos - vecāku strīdos par nodokļu atvieglojumiem par bērniem, par ģimenes valsts pabalsta izmaksu, ārpusģimenes aprūpē esošo bērnu saskarsmes ierobežojumiem ar vecākiem, uzvārda maiņu, viesģimenes statusa piešķiršanu vai viesģimenes statusa izbeigšanu, audžuģimenes statusa piešķiršanu un citus lēmumus.

• Arhīvs

Bāriņtiesa veido un uztur savu arhīvu atbilstoši Arhīva likumam, kurā glabājās pastāvīgi glabājamās lietas no 1996. gada, kā arī veikto notariālo apliecinājumu dokumenti, kas tiek glabāti atbilstoši normatīvo aktu prasībām.

Sagatavoja bāriņtiesas priekšsēdētāja S.Trumpekoja